Pakuotės lapelis: informacija pacientui

Dipperam 5 mg/80 mg plėvele dengtos tabletės
Dipperam 5 mg/160 mg plėvele dengtos tabletės
Dipperam 10 mg/160 mg plėvele dengtos tabletės
amlodipinas /valsartanas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Dipperam ir kam jis vartojamas
2. Kas žinotina prieš vartojant Dipperam
3. Kaip vartoti Dipperam
4. Galimas šalutinis poveikis
5. Kaip laikyti Dipperam
6. Pakuotės turinys ir kita informacija


1.	Kas yra Dipperam ir kam jis vartojamas

Dipperam tabletėse yra dvi medžiagos, vadinamos amlodipinu ir valsartanu. Abi šios medžiagos padeda reguliuoti aukštą kraujospūdį.
· Amlodipinas priklauso vaistų grupei, kuri vadinama „kalcio kanalų blokatoriais“. Amlodipinas neleidžia kalciui patekti į kraujagyslės sienelę, todėl kraujagyslės nesusitraukia.
· Valsartanas priklauso vaistų grupei, kuri vadinama „angiotenzino-II receptorių antagonistais“. Angiotenzinas II yra gaminamas organizme, jis skatina kraujagyslių susitraukimą, tokiu būdu didindamas kraujospūdį. Valsartanas veikia mažindamas angiotenzino II poveikį.
Tai reiškia, kad abi šios medžiagos padeda išvengti kraujagyslių susitraukimo. Dėl to kraujagyslės atsipalaiduoja ir kraujospūdis sumažėja.

Dipperam vartojamas gydyti nuo aukšto kraujospūdžio tiems suaugusiesiems, kuriems vien tik amlodipinu ar valsartanu kraujospūdis reguliuojamas nepakankamai.


2.	Kas žinotina prieš vartojant Dipperam

Dipperam vartoti draudžiama
· jeigu yra alergija amlodipinui ar bet kuriam kitam kalcio kanalų blokatoriui. Alergija gali pasireikšti niežuliu, odos paraudimu ar kvėpavimo sunkumais;
· jeigu yra alergija valsartanui arba bet kuriai pagalbinei šio vaisto medžiagai (jos išvardytos 6 skyriuje). Jeigu manote, kad galite būti alergiškas, pasitarkite su gydytoju, prieš pradedant vartoti Dipperam;
· jeigu yra sunkių kepenų sutrikimų ar tulžies sutrikimų, tokios kaip bilijinė cirozė ar tulžies stazė;
· jeigu esate daugiau nei 3 mėnesius nėščia. (Taip pat yra geriau vengti Dipperam vartoti ankstyvojo nėštumo metu [žr. skyrių „Nėštumas“]);
· jeigu Jums yra labai žemas kraujospūdis (hipotenzija);
· jeigu Jums susiaurėjęs aortos vožtuvas (yra aortos stenozė) arba pasireiškia kardiogeninis šokas (būklė, kai širdis negali aprūpinti organizmo reikiamu kraujo kiekiu);
· jeigu Jus vargina širdies nepakankamumas po širdies priepuolio;
· jeigu Jūs sergate diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno.
Jeigu Jums tinka kuris nors minėtas atvejis, nevartokite Dipperam ir pasakykite savo gydytojui.

Įspėjimai ir atsargumo priemonės
Pasitarkite su gydytoju, prieš pradėdami vartoti Dipperam:
· jeigu Jums bloga (vemiate ar viduriuojate);
· jeigu yra kepenų ar inkstų sutrikimų;
· jeigu Jums yra persodintas inkstas ar Jums buvo nustatytas inkstų arterijų susiaurėjimas;
· jeigu Jums yra antinksčius pakenkusi liga, vadinama pirminiu hiperaldosteronizmu;
· jeigu sergate širdies nepakankamumu arba Jus buvo ištikęs širdies priepuolis. Atidžiai laikykitės gydytojo nurodymų dėl pradinės dozės vartojimo. Gydytojas taip pat gali patikrinti Jūsų inkstų veiklą;
· jeigu gydytojas sakė, kad Jūsų širdies vožtuvai yra susiaurėję (yra „aortos ar mitralinė stenozė“) arba, kad širdies raumens storis yra nenormaliai padidėjęs (yra „obstrukcinė hipertrofinė kardiomiopatija“);
· jeigu Jums vartojant kitų vaistų (įskaitant angiotenziną konvertuojančio fermento inhibitorių) pasireiškė patinimas, ypatingai veido ir gerklės. 
Jeigu Jums atsirastų šių simptomų, nutraukite Dipperam vartojimą ir nedelsdami kreipkitės į gydytoją. 
Jūs turite niekada vėl nepradėti vartoti Dipperam;
· jeigu vartojate kurio nors iš šių vaistų nuo padidėjusio kraujospūdžio:
· AKF inhibitoriaus (pavyzdžiui enalaprilio, lizinoprilio, ramiprilio), ypač jeigu yra su diabetu susijusių inkstų sutrikimų;
· aliskireno.

Jūsų gydytojas gali reguliariai tikrinti Jūsų inkstų veiklą, kraujospūdį ir elektrolitų (pvz., kalio) kiekį kraujyje.

Taip pat žiūrėkite informaciją, pateiktą poskyryje „Dipperam vartoti negalima“.

Jeigu Jums tinka kuris nors minėtas atvejis, pasakykite savo gydytojui prieš pradedant vartoti Dipperam.

Vaikams ir paaugliams
Dipperam vartoti vaikams ir paaugliams (jaunesniems kaip 18 metų amžiaus) nerekomenduojama.

Kiti vaistai ir Dipperam
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Jūsų gydytojui gali tekti pakeisti Jūsų dozę ir (arba) imtis kitokių atsargumo priemonių. Kai kuriais atvejais gali tekti nutraukti vieno iš vaistų vartojimą. Tai ypač tinka toliau išvardytiems vaistams, tokiems, kaip:
· AKF inhibitoriai arba aliskirenas (taip pat žiūrėkite informaciją, pateiktą poskyriuose „Dipperam vartoti negalima“ ir „Įspėjimai ir atsargumo priemonės“);
· diuretikai (šlapimą varantys vaistai, kurie didina išskiriamo šlapimo kiekį);
· litis (vaistas, kai kuriems depresijos tipams gydyti);
· kalį tausojantys diuretikai, kalio papildai arba druskos pakaitalai, kuriuose yra kalio, ar kiti vaistai, kurie gali didinti kalio kiekį organizme;
· tam tikrų grupių vaistai nuo skausmo, vadinami nesteroidiniais vaistais nuo uždegimo (NVNU) ar selektyviai veikiančiais ciklooksigenzės-2 inhibitoriais (COX-2 inhibitoriais). Jūsų gydytojas taip pat gali patikrinti Jūsų inkstų funkciją;
· vaistai nuo traukulių (pvz., karbamazepinas, fenobarbitalis, fenitoinas, fosfenitoinas, primidonas);
· jonažolės;
· nitroglicerinas ir kiti nitratai, arba kiti, „vazodiliatatoriais“ vadinami vaistai;
· vaistai, vartojami gydyti nuo ŽIV/AIDS (pvz., ritonaviras, indinaviras, nelfinaviras);
· vaistai, vartojami gydyti nuo grybelinių infekcijų (pvz., ketokonazolas, itrakonazolas);
· antibiotikai (pvz., rifampicinas, eritromicinas, klaritromicinas, telitromicinas);
· verapamilis, diltiazemas (vartojami gydyti nuo širdies ligų);
· simvastatinas (padidėjusiam cholesterolio kiekiui mažinti vartojamas vaistas);
· dantrolenas (į veną vartojamas vaistas nuo sunkių organizmo temperatūros nenormalumų);
· vaistai, vartojami apsaugoti nuo transplanto atmetimo (ciklosporinas).

Dipperam vartojimas su maistu ir gėrimais
Dipperam vartojantiems asmenims negalima valgyti greipfrutų ar gerti greipfrutų sulčių, kadangi greipfrutai ar greipfrutų sultys gali didinti veikliosios medžiagos amlodipino kiekį kraujyje ir dėl to gali neprognozuojamai sustiprėti Dipperam kraujospūdį mažinantis poveikis.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Jūsų gydytojas paprastai patars Jums nevartoti šio vaisto prieš planuojant pastojimą arba iš karto sužinojus apie nėštumą, ir paskirs kitą vaistą vietoje Dipperam. Dipperam yra nerekomenduojamas ankstyvojo nėštumo laikotarpiu (per pirmuosius 3 mėnesius) ir turi būti nevartojamas, jei esate nėščia daugiau kaip tris mėnesius, nes jis gali labai pakenkti Jūsų kūdikiui, jeigu vartojamas po trečiojo nėštumo mėnesio.

Žindymas
Pasakykite savo gydytojui, jei maitinate krūtimi ar ruošiatės pradėti tai daryti. Dipperam nerekomenduojamas krūtimi maitinančioms motinoms; jeigu Jūs norite maitinti krūtimi, gydytojas Jums gali parinkti kitokį gydymą, ypač jeigu Jūsų kūdikis yra naujagimis ar gimęs prieš laiką.

Vairavimas ir mechanizmų valdymas
Šis vaistas gali sukelti galvos svaigimą. Tai gali trukdyti sukaupti dėmesį. Taigi, kol nežinote, kaip šis vaistas gali paveikti Jus, nevairuokite, nevaldykite mechanizmų ir nesiimkite kitokio darbo, reikalaujančio dėmesio sukaupimo.


3.	Kaip vartoti Dipperam 

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją. Tai padės pasiekti geriausių gydymo rezultatų ir sumažinti šalutinio poveikio riziką.

Įprastinė Dipperam dozė yra viena tabletė per parą.
· Tinkamiausia savo vaistą vartoti kiekvieną dieną tuo pačiu metu.
· Tabletes nurykite, užgerdami stikline vandens.
· Dipperam galima vartoti valgio metu arba nevalgius. Nevartokite Dipperam su greipfrutais ar greipfrutų sultimis.

Atsižvelgdamas į tai, kaip Jūs reaguojate į gydymą, gydytojas gali siūlyti padidinti ar sumažinti dozę.

Paskirtos dozės viršyti negalima.

Dipperam ir senyvi pacientai (65 metų ar vyresni)
Didinant dozę, Jūsų gydytojas turi laikytis atsargumo priemonių.

Jei kiltų daugiau klausimų dėl šio vaisto vartojimo, kreipkitės į gydytoją arba vaistininką.

Ką daryti pavartojus per didelę Dipperam dozę?
Jeigu išgėrėte per daug Dipperam tablečių arba, jei Jūsų tablečių išgėrė kas nors kitas, nedelsdami kreipkitės į gydytoją.

[bookmark: _Hlk106708837]Jūsų plaučiuose gali kauptis skystis (plaučių edema), sukeldamas dusulį, kuris gali išsivystyti per 24 – 48 valandas nuo vaisto pavartojimo.

Pamiršus pavartoti Diapperam
Jeigu pamiršote pavartoti šio vaisto, išgerkite jį kai tik prisiminsite. Kitą savo dozę išgerkite įprastu laiku. Vis dėlto, jei jau beveik atėjo laikas kitai dozei, praleiskite pamirštąją. Negalima vartoti dvigubos dozės norint kompensuoti praleistą tabletę.

Nustojus vartoti Diapperam
Jeigu nutrauksite gydymą Dipperam, Jūsų liga gali pasunkėti. Nenutraukite savo vaisto vartojimo, kol to padaryti nenurodys Jūsų gydytojas.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Tam tikras šalutinis poveikis gali būti sunkus ir jam pasireiškus gali reikėti medicininės pagalbos:
Nedideliam skaičiui pacientų pasireiškė šis sunkus šalutinis poveikis (gali pasireikšti rečiau nei 1 iš 1000 žmonių). Jeigu jums pasireikš kuris nors iš toliau išvardytų sutrikimų, nedelsdami praneškite savo gydytojui:
· Alerginės reakcijos, pasireiškiančios tokiais simptomais, kaip išbėrimas, niežulys, veido, lūpų ar liežuvio patinimas, apsunkintas kvėpavimas, mažas kraujospūdis (silpnumo, apsvaigimo pojūtis).

Kitas galimas Dipperam šalutinis poveikis
· [bookmark: _Hlk90898761]Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· Gripas
· Nosies užgulimas, gerklės skausmas ir diskomfortas ryjant
· Galvos skausmas
· Rankų, plaštakų, kojų, čiurnų ar pėdų tinimas
· Nuovargis
· Astenija (bendras silpnumas)
· Raudonis ir veido ir (arba) sprando kaitimo pojūtis.

· [bookmark: _Hlk90898779]Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· Galvos svaigimas
· Pykinimas ir pilvo skausmas
· Burnos sausmė
· Mieguistumas, rankų ar pėdų dilgčiojimas ar tirpulys
· Galvos sukimasis
· Dažnas širdies plakimas, įskaitant palpitacijas
· Svaigulys stojantis
· Kosulys
· Viduriavimas
· Vidurių užkietėjimas
· Odos išbėrimas
· Odos paraudimas
· Sąnarių tinimas, nugaros skausmas
· Sąnarių skausmas.

· Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· Nerimas
· Spengimas ausyse
· Nualpimas
· Gausesnis šlapinimasis nei paprastai ar dažnesnis varymas šlapintis nei paprastai
· Negalėjimas sukelti ar palaikyti erekciją
· Sunkumo pojūtis
· Žemas kraujospūdis, pasireiškiantis tokiais simptomais kaip svaigulys ar apsvaigimas
· Gausus prakaitavimas
· Viso kūno odos išbėrimas
· Niežulys
· Raumenų spazmai.

Jei bet kuris minėtas sutrikimas Jus labai vargina, praneškite savo gydytojui.

Šalutinis poveikis, apie kurį buvo pranešta vartojant vien tik amlodipino ar valsartano, ir kuris nenustatytas vartojant Dipperam, arba kuris nustatytas dažniau negu vartojant Dipperam:

Amlodipinas
Nedelsdami kreipkitės į gydytoją, jeigu pavartojus šio vaisto, pasireiškia kuris nors toliau išvardytas labai retas, bet sunkus šalutinis poveikis:
· staiga atsiradęs švokštimas, krūtinės skausmas, dusulys ar kvėpavimo pasunkėjimas;
· akių vokų, veido ar lūpų patinimas;
· liežuvio ir gerklės patinimas, dėl kurio gali labai pasunkėti kvėpavimas;
· sunkios odos reakcijos, įskaitant intensyvų odos išbėrimą, dilgėlinę, viso kūno odos paraudimą, sunkų niežėjimą, odos pūslėtumą, lupimąsi ir patinimą, gleivinės uždegimą (Stivenso-Džonsono [Stevens-Johnson] sindromas), toksinė epidermio nekrolizė arba kitos alerginės reakcijos;
· širdies priepuolis, nenormalus širdies plakimas;
· kasos uždegimas, dėl kurio gali pasireikšti sunkus pilvo ir nugaros skausmas, susijęs su labai bloga savijauta.

Buvo pranešta apie toliau išvardytą šalutinį poveikį. Jeigu kuris nors iš išvardytų sutrikimų sukelia Jums problemų arba jeigu jis trunka ilgiau kaip vieną savaitę, turite kreiptis į savo gydytoją.

· Dažni šalutinio poveikio reiškiniai (gali pasireikšti rečiau kaip 1 iš 10 asmenų):
Galvos svaigimas, mieguistumas, palpitacijos (savo širdies plakimo jautimas), staigus paraudimas, kulkšnių patinimas (edema), pilvo skausmas, šleikštulys (pykinimas).

· Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
Nuotaikos kaita, nerimas, depresija, nemiga, drebulys, nenormalus skonio pojūtis, nualpimas, skausmo jutimo išnykimas, regėjimo sutrikimai, regėjimo pablogėjimas, skambėjimas ausyse, žemas kraujospūdis, čiaudulys / nosies varvėjimas dėl nosies gleivinės uždegimo (rinitas), nevirškinimas, vėmimas, plaukų slinkimas, padidėjęs prakaitavimas, odos niežulys, odos spalvos pokytis, šlapinimosi sutrikimas, poreikis dažniau šlapintis naktį, šlapinimosi padažnėjimas, negalėjimas sukelti erekciją, krūtų diskomfortas arba padidėjimas vyrams, skausmas, bloga savijauta, raumenų skausmas, raumenų mėšlungis, kūno masės padidėjimas arba sumažėjimas.

· Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Sumišimas.

· [bookmark: _Hlk90898854]Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
Baltųjų kraujo ląstelių kiekio sumažėjimas, kraujo plokštelių kiekio sumažėjimas, dėl to gali atsirasti neįprastų kraujosruvų ar greičiau pasireikšti kraujavimas (raudonųjų kraujo ląstelių sutrikimas), gliukozės koncentracijos kraujyje padidėjimas (hiperglikemija), dantenų patinimas, pilvo pūtimas (skrandžio uždegimas [gastritas]), nenormali kepenų funkcija, kepenų uždegimas (hepatitas), odos pageltimas (gelta), kepenų fermentų aktyvumo padidėjimas, kuris gali turėti įtakos kai kuriems medicininiams tyrimams, raumenų įtampos padidėjimas, kraujagyslių uždegimas, dažnai pasireiškiantis kartu su odos išbėrimu, padidėjęs jautrumas šviesai, sutrikimas, pasireiškiantis rigidiškumu, drebuliu ir (arba) judėjimo sutrikimų deriniu.

Valsartanas
Dažnis nežinomas (negali būti apskaičiuotas pagal turimus duomenis)
Sumažėjęs raudonųjų kraujo ląstelių kiekis, karščiavimas, infekcijos sukeltas gerklės skausmas ar burnos gleivinės žaizdos, savaiminis kraujavimas ar mėlynių susiformavimas, padidėjęs kalio kiekis kraujyje, nenormalūs kepenų tyrimų rezultatai, susilpnėjusi inkstų veikla ir labai stipriai sutrikusios inkstų funkcijos, patinimas, daugiausia veido ir gerklės, raumenų skausmas, išbėrimas, rausvai violetinės ar raudonos odos dėmės, karščiavimas, niežulys, alerginė reakcija, odos pūslėtumas (ligos, vadinamos bulioziniu dermatitu, požymis).

Jei pasireiškia kuri nors iš šių reakcijų, nedelsdami kreipkitės į savo gydytoją.

Pranešimas apie šalutinį poveikį
[bookmark: _Hlk90898918]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. 
Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Dipperam

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 30 ° C temperatūroje.

Laikyti gamintojo pakuotėje, kad vaistas būtų apsaugotas nuo drėgmės.

Pastebėjus matomų gedimo požymių, šio vaisto vartoti negalima.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Dipperam sudėtis
· Veikliosios medžiagos yra amlodipinas (amlodipino besilato pavidalu) ir valsartanas. 
Kiekvienoje 5 mg/80 mg plėvele dengtoje tabletėje yra 5 mg amlodipino ir 80 mg valsartano.
Kiekvienoje 5 mg/160 mg plėvele dengtoje tabletėje yra 5 mg amlodipino ir 160 mg valsartano.
Kiekvienoje 10 mg/160 mg plėvele dengtoje tabletėje yra 10 mg amlodipino ir 160 mg valsartano.

· Pagalbinės medžiagos. 
5 mg/80 mg plėvele dengtos tabletės: 
mikrokristalinė celiuliozė, krospovidonas (A tipo), bevandenis koloidinis silicio dioksidas, magnio stearatas, hipromeliozė (2910 tipo pakaitalas [3 mPa. S]), titano dioksidas (E171), geltonasis geležies oksidas (E172), makrogolis 4000, talkas.
5 mg/160 mg plėvele dengtos tabletės: 
mikrokristalinė celiuliozė, krospovidonas (A tipo), bevandenis koloidinis silicio dioksidas, magnio stearatas, hipromeliozė (2910 tipo pakaitalas [3 mPa. S]), titano dioksidas (E171), geltonasis geležies oksidas (E172), makrogolis 4000, talkas.
· 10 mg/160 mg plėvele dengtos tabletės:
mikrokristalinė celiuliozė, krospovidonas (A tipo), bevandenis koloidinis silicio dioksidas, magnio stearatas, hipromeliozė (2910 tipo pakaitalas [3 mPa. S]), titano dioksidas (E171), geltonasis geležies oksidas (E172), raudonasis geležies oksidas (E172), makrogolis 4000, talkas.

Dipperam išvaizda ir kiekis pakuotėje
5 mg/80 mg plėvele dengtos tabletės:
Tamsiai geltonos, apvalios, nuožulniais kraštais, vienoje jų pusėje įspausta „NVR“, kitoje - „NV“.
Apytikslis dydis: skersmuo 8,20 mm.

5 mg/160 mg plėvele dengtos tabletės:
Tamsiai geltonos, ovalios, nuožulniais kraštais, vienoje jų pusėje įspausta „NVR“, kitoje - „ECE“.
Apytikslis dydis: 14,2 mm (ilgis) x 5,7 mm (plotis).

10 mg/160 mg plėvele dengtos tabletės:
Šviesiai geltonos, ovalios, nuožulniais kraštais, vienoje jų pusėje įspausta „NVR“, kitoje - „UIC“.
Apytikslis dydis: 14,2 mm (ilgis) x 5,7 mm (plotis).

Dipperam yra tiekiamas pakuotėmis po 7, 14, 28, 30, 56, 90, 98 arba 280 plėvele dengtų tablečių arba sudėtinėmis pakuotėmis po 4 kartonines dėžutes, kurių kiekvienoje yra 70 plėvele dengtų tablečių, arba po 20 kartoninių dėžučių, kurių kiekvienoje yra 14 plėvele dengtų tablečių. Visose pakuotėse yra standartinės PVC/PVDC lizdinės plokštelės; 56, 98 arba 280 plėvele dengtų tablečių pakuotės be to yra tiekiamos perforuotose dalomosiose PVC/PVDC lizdinėse plokštelėse.

Gali būti tiekiamos ne visų dydžių pakuotės

Registruotojas ir gamintojas
Registruotojas
Sandoz d.d.
Verovškova 57
SI-1000 Ljubljana
Slovėnija

Gamintojai
Novartis Pharma GmbH
Roonstrasse 25
Nuernberg, 90429
Vokietija

arba

Novartis Farmacéutica S.A.
Gran Vía Corts Catalanes, 764,
08013 Barcelona
Ispanija

arba

Novartis Farma S.P.A
Via Provinciale Schito 131
80058 Torre Annunziata (NA)
Italija

Jeigu apie šį vaistą norite sužinoti daugiau, kreipkitės į vietinį registruotojo atstovą.
 
Sandoz Pharmaceuticals d.d. filialas
Šeimyniškių 3A
LT-09312 Vilnius
Tel.: +370 5 2636037
El.paštas: info.lithuania@sandoz.com

Šis pakuotės lapelis paskutinį kartą peržiūrėtas 2022-10-05.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

